**Екінші деңгейдегі банктер жүзеге асыратын банк қызметі бойынша**

**салық салынатын кірісті айқындау қағидаларын айқындау туралы Қазақстан Республикасы Ұлттық Банкі Басқармасының және Қазақстан Республикасы Қаржы министрінің бірлескен қаулысы мен бұйрығын**

(бұдан әрі – Жоба) **қабылдаудың мүмкін болатын қоғамдық-саяси,**

**құқықтық, ақпараттық және өзге де салдарларын**

**БАҒАЛАУ**

**1. Қоғамдық-саяси салдарларды бағалау:**

Жоба азаматтардың конституциялық құқықтары мен бостандықтарын бұзбайды және салықтық әкімшілендірудің ашықтығын арттыруға бағытталған. Ол тек қана Қазақстан Республикасында қызметін жүзеге асыратын заңды тұлғаларға, заңды тұлғаның құрылымдық бөлімшелеріне (екінші деңгейдегі банктерге) қатысты.

Саяси тұрақсыздық немесе жаппай қоғамдық наразылық қаупі қарастырылмайды.

**2. Құқықтық салдарды бағалау:**

Жоба корпоративтік табыс салығын есептеу мақсатында екінші деңгейдегі банктер жүзеге асыратын банк қызметі бойынша салық салынатын табысты айқындау үшін Қазақстан Республикасы Салық кодексінің 357-бабы 2-тармағы 4) тармақшасының екінші бөлігіне сәйкес әзірленді, тиісінше жоба Қазақстан Республикасының Конституциясына және Қазақстан Республикасының өзге де қолданыстағы нормативтік құқықтық актілеріне қайшы келмейді.

**3. Ақпараттық салдарды бағалау:**

Жоба бойынша ақпараттық салдарлары орташа деп бағаланады, себебі жоба екінші деңгейдегі банктер салық салынатын кірісті (бұдан әрі – ССК) дұрыс анықтау мақсатында екінші деңгейдегі банктер жүзеге асыратын банк қызметі бойынша ССК-ін айқындау қағидаларын айқындайды, сондай – ақ корпоративтік табыс салығы бойынша бюджетке түсетін түсімдерді ұлғайтуға және екінші деңгейдегі банктерді кәсіпкерлік субъектілерін кредиттеуге ынталандыруға мүмкіндік береді.

**4. Басқа салдарларды бағалау:**

Жобаны қабылдау республикалық бюджеттен қосымша шығыстарға әкеп соқпайды, кәсіпкерлік ортаға, бәсекелестікке немесе экологиялық жағдайға теріс әсер етпейді.

Өзгерістер ұйымдық немесе институционалдық реформаларды қамтымайды.

Басқа салдарлар болжанбайды.

**Қазақстан Республикасының**

**Қаржы министрі** **М. Такиев**